Νταουρέν Κουρουγκλίεφ

Ο Νταούρεν Χαλίνταβιτς Κουρουγκλίεφ (ρωσικά: Даурен Халидович Куруглиев, 12 Ιουλίου 1992) είναι Ρώσος και Έλληνας παλαιστής. Εκπροσωπώντας την Ρωσία, κατέκτησε ένα χρυσό μετάλλιο σε Ευρωπαϊκό Πρωτάθλημα (2017), ενώ εκπροσωπώντας την Ελλάδα, κατέκτησε τρία χρυσά σε Ευρωπαϊκά Πρωταθλήματα (2023, 2024 και 2025) και το χάλκινο μετάλλιο στους Ολυμπιακούς Αγώνες του 2024 στο Παρίσι, στο αγώνισμα της ελευθέρας πάλης.

 Βιογραφία 

Πρώτα χρόνια και καριέρα στη Ρωσία
Γεννήθηκε στο Ντερμπέντ του Νταγκεστάν στη Ρωσία και είναι λεσγινικής προέλευσης. Προέρχεται από αθλητική οικογένεια. Είναι ανιψιός του χάλκινου νικητή του Παγκόσμιου Πρωταθλήματος Ελευθέρας Πάλης του 2005 Μαγκομέντ Κουρουγκλίεφ, ενώ και ο μεγαλύτερος αδερφός του είναι επίσης παλαιστής. Έλαβε το όνομα Νταουρέν προς τιμή του προπονητή του θείου του. Ξεκίνησε την ενασχόληση με τη πάλη σε ηλικία 9 ετών και μέχρι τα 16 του ζούσε στη γενέτειρά του, ενώ στη συνέχεια μετακόμισε στη Σταυρούπολη. Κατέκτησε τίτλους από την κατηγορία νέων, συμπεριλαμβανομένου του Ρωσικού Εθνικού Πρωταθλήματος το 2011 και του Πρωταθλήματος της Ομοσπονδιακής Περιφέρειας του Βορείου Καυκάσου το 2011 και το 2013.

Η πρώτη διεθνής που αγωνίστηκε ήταν στο Παγκόσμιο Κύπελλο του 2015 στην Ελβετία και νίκησε και τους τρεις αγώνες. Έχασε στον δεύτερο γύρο του ρωσικού πρωταθλήματος ελευθέρας πάλης του 2015 και έτσι σταμάτησε τη συμμετοχή του εκεί. Το 2016 αποφοίτησε από τη Σχολή Φυσικής Πολιτισμού του Κρατικού Παιδαγωγικού Πανεπιστημίου της Τσουβασίας. Την ίδια χρονιά, του απονεμήθηκε ο υψηλότερος αθλητικός τίτλος Master of Sports της Ρωσίας Διεθνούς Κλάσης. 

Τον Μάιο του 2017 αγωνιζόμενος στην κατηγορία βάρους των 86 κιλών, κατέκτησε το Ευρωπαϊκό Πρωτάθλημα, το οποίο διεξήχθη στο Νόβι Σαντ της Σερβίας. Στον τελικό ο Κουρουγκλίεφ νίκησε τον Αλεξάντρ Γκόστιεφ με 6-0 στα σημεία. Κατά τη διάρκεια του τελικού άρχισε να αιμορραγεί από τη μύτη του και κατάφερε να διατηρήσει τη νίκη του χάρη στο σταμάτημα της αιμορραγίας σε λιγότερο από τέσσερα λεπτά. Το 2018 αναδείχθηκε για πρώτη φορά πρωταθλητής Ρωσίας επιτυχία που επανέλαβε το 2020. Το 2019 κατέκτησε το χρυσό μετάλλιο στο Παγκόσμιο Κύπελλο Πάλης και τους δεύτερους Ευρωπαϊκούς Αγώνες, ενώ το 2020 ήταν και πάλι πρώτος στο Παγκόσμιο Κύπελλο Ατομικής Πάλης του Βελιγραδίου.

Καριέρα στην Ελλάδα
Έλαβε την ελληνική υπηκοότητα το 2023, η οποία προέκυψε εξαιτίας του αποκλεισμού των Ρώσων αθλητών από τις παγκόσμιες διοργανώσεις. Η Παγκόσμια Ομοσπονδία Πάλης (United World Wrestling - UWW) επέτρεψε στους Ρώσους αθλητές να συνεχίσουν να αγωνίζονται με άλλη εθνική ομάδα. Στον τελικό του πρωταθλήματος του 2023 τον Απρίλιο στο Ζάγκρεμπ, νίκησε με 3-1 τον Μάιλς Ναζίμ Αμινέ από το Σαν Μαρίνο και έφτασε στον τίτλο χωρίς να χάσει ούτε ένα τεχνικό πόντο. Μετά από αυτή την επιτυχία η Ελληνική Ομοσπονδία Πάλης ξεκίνησε τη διαδικασία με την επίκληση του «άρθρου 13» του Νόμου περί Ελληνικής ιθαγένειας, που ορίζει ότι ο αλλοδαπός μπορεί να πολιτογραφηθεί ως Έλληνας πολίτης εάν έχει προσφέρει εξαιρετικές υπηρεσίες στην Ελλάδα ή εάν η πολιτογράφηση του είναι προς το εξαιρετικό συμφέρον της χώρας. Το Φεβρουάριο του 2024 αναδείχθηκε και πάλι πρωταθλητής Ευρώπης στο Βουκουρέστι πρωταθλητής Ευρώπης απέναντι στον ίδιο αντίπαλο με 2-1 χωρίς να χάσει τεχνικό σημείο. Το 35-2 που σημείωσε ήταν η καλύτερη επίδοση στους αγώνες της ελευθέρας πάλης. Με τη διαδικασία απόκτησης της ελληνικής ιθαγένειας να μην έχει προχωρήσει, λίγες ημέρες μετά τον δεύτερο ευρωπαϊκό τίτλο (στις 28 Φεβρουαρίου 2024) ορκίστηκε Έλληνας πολίτης. 

Συμμετείχε στο Ευρωπαϊκό Ολυμπιακό Προκριματικό Τουρνουά Πάλης 2024 στο Μπακού του Αζερμπαϊτζάν ελπίζοντας να προκριθεί στους Ολυμπιακούς Αγώνες του 2024. Αποκλείστηκε στον δεύτερο αγώνα του χάνοντας την πρόκριση. Ένα μήνα αργότερα, κέρδισε μια θέση ποσόστωσης για την Ελλάδα για τους Ολυμπιακούς Αγώνες στο Παγκόσμιο Ολυμπιακό Προκριματικό Τουρνουά Πάλης 2024 που πραγματοποιήθηκε στην Κωνσταντινούπολη της Τουρκίας. Στους  Ολυμπιακούς Αγώνες του 2024 κατέκτησε ένα από τα χάλκινα μετάλλια μετά τη νίκη του πάλι απέναντι στον Αμινέ με 5-4 στα σημεία. Η ήττα του από τον Ιρανό Χασάν Γιαζντανιχαρατί του στέρησε τη δυνατότητα για διεκδίκηση του χρυσού μεταλλίου.

 Παραπομπές 

Κατηγορία:Έλληνες αθλητές της ελευθέρας πάλης
Κατηγορία:Ρώσοι αθλητές της ελευθέρας πάλης
Κατηγορία:Ρώσοι λεζγκινικής καταγωγής
Κατηγορία:Πολιτογραφημένοι πολίτες της Ελλάδας
Κατηγορία:Αθλητές στους Θερινούς Ολυμπιακούς Αγώνες 2024
Κατηγορία:Έλληνες χάλκινοι Ολυμπιονίκες
Κατηγορία:Έλληνες παλαιστές στους Θερινούς Ολυμπιακούς Αγώνες